“એ ઘોળ્યા તમારા પેંડા….!! એ નથી જોઈતા તમારા પેંડા…!!! એ અમારા છોકરાને ભલે ઓછા ટકા આવ્યા..!! તમ તમારે તમારાને ભણાવીને ડોકટર બનાવી દેજો..!!અને ગામ આખાને ગળચાવજો પેંડા..!! એ તમારા સગલાને ખવડાવો…!! પણ ભાળ્યું અમારા ઘરે પગ દીધો છે તો..!! અત્યાર સુધી મલક આખામાં વાતો કરી મારી કે કાન્તુડી આવી ને કાન્તુડી તેવી હવે સારીના થાવા આવો છો..!! સાળા શરમ વગરના ટગ ટગ કરતા ધોડ્યા જ આવે છે ને કાઈ…!! હવે તો વરા આંબી ગયાને એટલે બધા ધોડતા આવે છે પણ આ કાંતુ કાઈ ભૂલી નથી એક એક ને મારી મેલડી નો પોગે ને તો કેજો..!! મરી જઈશ ને તો ય નાગણ થઈને આવીશ પણ તમને તો મુકીશ નહિ..!! એય તમે શું જોડ ની જેમ ઉભા છો..!!! કરો બારી બંધ આવા તો હડકાયા હાલ્યા જ આવે…!!” કહીને કાંતુએ જોરથી ડેલીની બારી એવી ભટકાવી કે આજુબાજુના ડેલામાંથી માણસો ડોકાણા કે આ વાળું ટાણે કાંતુને વળી શું ભૂત વળગ્યું છે??!! અને આ બાજુ પેંડાનું પડીકું પોતાના ફળિયામાં આવેલું જોઈ હરજીની વહુ અને એનો દીકરો રાકેશ પણ પોતાની ડેલીની બહાર આવી ગયા. અને પોતાના ધણીને નાનજીની ડેલી આગળ ઉભેલો જોઇને પોતે આખો મામલો કળી ગઈ. બધી ડેલીએ થી બાયું બહાર આવી ગઈ હતી એટલે નબુએ શરુ કર્યું.